FI Euroopan unionin virallinen lehti C 65/12

Ilmoitus henkilöille ja yhteisöille, jotka on kirjattu Burmaan/Myanmariin kohdistuvien rajoittavien toimenpiteiden jatkamisesta ja lujittamisesta sekä asetuksen (EY) N:o 817/2006 kumoamisesta annetun neuvoston asetuksen (EY) N:o 194/2008 7, 11 ja 15 artiklassa tarkoitettuihin luetteloihin

(2008/C 65/12)

Euroopan unionin neuvosto on todennut seuraavaa:

1) Edellä mainitun asetuksen liitteessä V luetellut yritykset, oikeushenkilöt, yhteisöt ja elimet ovat: a) Burmassa/Myanmarissa toimivia, seuraavien teollisuudenalojen yrityksiä: — metsänhakkuu ja puunjalostus, — hiilen, kullan, hopean, raudan, tinan, kuparin, volframin, lyijyn, mangaanin, nikkelin ja sinkin louhinta, — jalo- tai puolijalokivien, kuten timanttien, rubiinien, safiirien, jaden ja smaragdien, louhinta ja jalostaminen; tai b) tällaisten yritysten omistamien tai määräysvallassa olevien tai niiden puolesta tai nimissä toimivien yritysten omistuksessa tai määräysvallassa olevat tai niiden puolesta tai nimissä toimivat oikeushenkilöt, yhteisöt ja elimet.

2) Asetuksen liitteessä VI luetellut henkilöt ja yhteisöt ovat: a) Burman/Myanmarin hallituksen jäseniä; tai b) niitä lähellä olevia luonnollisia tai oikeushenkilöitä, yhteisöjä tai elimiä.

3) Liitteessä VII luetellut henkilöt ja yhteisöt ovat: a) Burman/Myanmarin hallituksen omistamia tai määräysvallassa olevia yrityksiä tai julkisyhteisöjä, yhtiöitä ja sellaisia yksityisoikeudellisia yrityksiä, joissa viranomaisilla on enemmistöomistus, sekä valtion virastoja; b) Burman/Myanmarin hallituksen jäsenten tai niitä lähellä olevien luonnollisten tai oikeushenkilöiden, yhteisöjen tai elinten omistamia tai niiden määräysvallassa olevia yrityksiä; tai c) edellä a tai b alakohdassa tarkoitettujen yritysten omistamia tai niiden määräysvallassa olevia taikka niiden puolesta tai nimissä toimivia oikeushenkilöitä, yhteisöjä tai elimiä.

Tämän johdosta neuvosto on päättänyt pitää kyseiset henkilöt ja yhteisöt kyseisissä kolmessa luetteloissa tai lisätä ne niihin.

Asetuksessa (EY) N:o 194/2008 (1) säädetään:

1) kiellosta tehdä uusia sijoituksia liitteessä V lueteltuihin yrityksiin, oikeushenkilöihin, yhteisöihin tai elimiin sekä kiellosta antaa niille rahoitusta tai rahoitustukea liitteessä III lueteltujen tavaroiden ja teknologian myyntiä, toimitusta, siirtoa tai vientiä varten taikka näihin liittyvää teknistä apua tai koulutusta;

2) liitteessä VI lueteltujen henkilöiden ja yhteisöjen kaikkien varojen ja taloudellisten resurssien jäädyttämisestä sekä kiellosta luovuttaa mitään varoja tai taloudellisia resursseja suoraan tai välillisesti niiden käyttöön; ja

3) kiellosta tehdä uusia sijoituksia liitteessä VII lueteltuihin yrityksiin, oikeushenkilöihin, yhteisöihin tai elimiin.

Liitteessä VI lueteltuja henkilöitä ja yhteisöjä pyydetään kiinnittämään huomiota siihen, että he tai ne voivat hakea asetuksen liitteessä IV mainituilla Internet-sivustoilla ilmoitetuilta jäsenvaltioiden toimivaltaisilta viranomaisilta lupaa käyttää jäädytettyjä varoja perustarpeita tai tiettyjen maksujen suorittamista varten kyseisen asetuksen 13 artiklan mukaisesti.

Kyseiset henkilöt ja yhteisöt voivat toimittaa neuvostolle milloin tahansa pyynnön mahdollisine liiteasiakirjoineen, että neuvosto harkitsisi uudelleen päätöstään sisällyttää heidät tai ne luetteloon ja säilyttää heidät tai ne siinä, seuraavaan osoitteeseen: Council of the European Union, rue de la Loi 175, B-1048 Brussels.

Pyynnöt käsitellään sitä mukaa kuin ne on vastaanotettu. Tätä varten kyseisiä henkilöitä ja yhteisöjä pyydetään kiinnittämään huomiota luetteloiden tarkistukseen, jonka neuvosto suorittaa säännöllisesti yhteisen kannan 2006/318/YUTP 9 artiklan mukaisesti.

Kyseisiä henkilöitä ja yhteisöjä pyydetään kiinnittämään huomiota myös siihen, että neuvoston päätöksestä voi nostaa kanteen Euroopan yhteisöjen ensimmäisen oikeusasteen tuomioistuimessa Euroopan yhteisön perustamissopimuksen 230 artiklan 4 ja 5 kohdassa määrättyjen edellytysten mukaisesti.

(1) EUVL L 66, 10.3.2008, s. 1.